**Vertinimas**

### Pradinis ugdymas Kūno kultūra 3-4 klasės

**28.7.3. Vertinimas**

28.7.3.1. Kūno kultūros programoje pateikiami orientaciniai mokinių pasiekimų lygių požymiai – tai tam tikras siektinas lygis, kurį mokinys, padedant mokytojui, turėtų pasiekti tenkindamas natūralų judėjimo poreikį. Mokinių pasiekimų lygių požymiai sudaryti atsižvelgiant į jaunesniojo mokyklinio amžiaus vaikų fiziologinės raidos ypatumus, tačiau būtina taikyti ir diferencijuotus reikalavimus, atsižvelgiant į individualias vaiko galimybes (prigimtines, fizinio pajėgumo, fizinio parengtumo, sveikatos ir t. t.). Pasiekimų lygių požymiai padeda mokytojui orientuotis, kiek mokinys yra pažengęs tam tikroje srityje.

**28.7.3.2. Mokinių pasiekimų lygių požymiai. 3–4 klasės**

|  |  |  |  |
| --- | --- | --- | --- |
| **Lygiai/**  **Pasiekimų sritys** | **Patenkinamas** | **Pagrindinis** | **Aukštesnysis** |
| **Žinios ir supratimas** | Parodo, kad supranta, jog kiekvienas, būdamas individualus ir skirtingas, gali būti fiziškai aktyvus ir stiprus. Žino keletą sporto šakų, laisvalaikio fizinio aktyvumo formų. | Parodo, kad žino, jog sveikata yra vertybė, kurią iš dalies lemia ir asmeninės pastangos. Žino pagrindines sporto šakas, fizinio aktyvumo formas. | Paaiškina sveikos mitybos ir fizinio aktyvumo poveikį sveikatai ir darbingumui. Domisi ir žino apie sporto šakas, įvairias fizinio aktyvumo formas. |
| **Gebėjimai** | Atlieka pasirinktus mankštos pratimus, pagrindines gimnastikos bei lengvosios atletikos užduotis; žaidžia judriuosius ir sportinius žaidimus, renkasi saugias netradicinio fizinio aktyvumo formas. | Koordinuotai atlieka nesudėtingus judesius vietoje ir judėdamas; atlieka pateiktas gimnastikos ir lengvosios atletikos užduotis; savarankiškai žaidžia judriuosius ir sportinius žaidimus pagal taisykles; savarankiškai pasirenka saugias netradicinio fizinio aktyvumo formas. | Savarankiškai atlieka užduotis; pagal taisykles žaidžia judriuosius žaidimus su pasirinktais sporto įrankiais; žaidžia sportinius žaidimus derindamas savo veiksmus su komandos draugų veiksmais; kryptingai pasirenka saugias netradicinio fizinio aktyvumo formas. |
| **Nuostatos** | Suvokia fizinio aktyvumo įtaką sveikatai ir darbingumui. | Noriai atlieka užduotis ir siekia asmeninio  fizinio aktyvumo. | Stengiasi pažinti fizinio aktyvumo formas ir atskleisti save fizinėje veikloje. |